P6_TA(2004)0105

Εφαρμογή του άρθρου 251 της Συνθήκης ΕΚ *

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση απόφασης του Συμβουλίου που αφορά την υπαγωγή ορισμένων τομέων που καλύπτονται από τον Τίτλο IV του τρίτου Μέρους της Συνθήκης για την ίδρυση της Ευρωπαϊκής Κοινότητας στη διαδικασία του άρθρου 251 της Συνθήκης αυτής (15130/2004 — C6-0208/2004 — 2004/0816(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση του Συμβουλίου (15130/2004) [1],

- έχοντας υπόψη το άρθρο 67, παράγραφος 2, δεύτερη παύλα, της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C6-0208/2004),

- έχοντας υπόψη το άρθρο 51 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0072/2004),

1. εγκρίνει την πρόταση του Συμβουλίου όπως τροποποιήθηκε·

2. καλεί το Συμβούλιο να τροποποιήσει αναλόγως την πρότασή του·

3. ζητεί να κινηθεί η διαδικασία συνεννόησης, που προβλέπεται από την κοινή δήλωση της 4ης Μαρτίου 1975, σε περίπτωση που το Συμβούλιο προτίθεται να απομακρυνθεί από το κείμενο που ενέκρινε το Κοινοβούλιο·

4. καλεί το Συμβούλιο, σε περίπτωση που προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά.

5. αναθέτει στον Πρόεδρό του να διαβιβάσει τη θέση του Κοινοβουλίου στο Συμβούλιο και στην Επιτροπή.

ΚΕΙΜΕΝΟ ΠΟΥ ΠΡΟΤΕΙΝΕΙ Η ΕΠΙΤΡΟΠΗ | ΤΡΟΠΟΠΟΙΗΣΕΙΣ ΤΟΥ ΚΟΙΝΟΒΟΥΛΙΟΥ |

Τροπολογία 1

Τίτλος

Σχέδιο απόφασης του Συμβουλίου σχετικά με την υπαγωγή ορισμένων τομέων που καλύπτονται από τον Τίτλο IV του τρίτου Μέρους της Συνθήκης για την ίδρυση της Ευρωπαϊκής Κοινότητας στη διαδικασία του άρθρου 251 της Συνθήκης αυτής | Σχέδιο απόφασης του Συμβουλίου που θέτει σε εφαρμογή το άρθρο 67, παράγραφος 2, δεύτερη παύλα, της Συνθήκης για την ίδρυση της Ευρωπαϊκής Κοινότητας. |

Τροπολογία 2

Αιτιολογική σκέψη 7

(7) Εν τούτοις, το Ευρωπαϊκό Συμβούλιο έκρινε ότι, εν αναμονή της έναρξης ισχύος της Συνθήκης για τη θέσπιση Συντάγματος της Ευρώπης, το Συμβούλιο θα πρέπει να συνεχίσει να αποφασίζει ομόφωνα μετά από διαβούλευση με το Ευρωπαϊκό Κοινοβούλιο όταν θεσπίζει μέτρα στον τομέα της νόμιμης μετανάστευσης υπηκόων τρίτων χωρών προς κράτη μέλη και μεταξύ κρατών μελών που αναφέρονται στο άρθρο 63 παράγραφοι 3α) και 4 της Συνθήκης. | (7) Τα κράτη μέλη συμφώνησαν ήδη στις 29 Οκτωβρίου 2004, κατά την υπογραφή της Συνθήκης για τη θέσπιση Συντάγματος της Ευρώπης, ότι τα μέτρα που προβλέπονται στο άρθρο 63, παράγραφος 3, στοιχείο α) και παράγραφος 4, της Συνθήκης ΕΚ όσον αφορά τη νόμιμη μετανάστευση δεν πρέπει να θίγουν το δικαίωμα των κρατών μελών να καθορίζουν τον όγκο των εισερχομένων των υπηκόων τρίτων χωρών, προερχομένων από τρίτες χώρες στο έδαφός τους με σκοπό την αναζήτηση μισθωτής εργασίας ή μη μισθωτής δραστηριότητας. |

Τροπολογία 3

Αιτιολογική σκέψη 10α (νέα)

| (10α) Είναι αναγκαίο και επείγον να καταργηθούν οι περιορισμοί που επιβάλλονται από το άρθρο 68 της Συνθήκης ΕΚ στις αρμοδιότητες του Δικαστηρίου στους τομείς του τίτλου ΙV της Συνθήκης ΕΚ· το Ευρωπαϊκό Συμβούλιο, κατά συνέπεια, κάλεσε ήδη στις 5 Νοεμβρίου 2004 την Επιτροπή να υποβάλει, μετά από διαβούλευση με το Δικαστήριο, πρόταση απόφασης του Συμβουλίου που θεσπίζει, σύμφωνα με το άρθρο 225α της Συνθήκης ΕΚ, ειδικό τμήμα για τις προσφυγές που αφορούν θέματα που προβλέπονται από αυτόν τον ίδιο τίτλο ΙV. |

Τροπολογία 4

Άρθρο 1, παράγραφος 2α (νέα)

| 2α. Από 1ης Ιανουαρίου 2005, το Συμβούλιο αποφασίζει σύμφωνα με τη διαδικασία που ορίζεται στο άρθρο 251 της Συνθήκης ΕΚ για την έγκριση μέτρων που προβλέπονται στο άρθρο 63, παράγραφος 3, στοιχείο α), και παράγραφος 4, της εν λόγω Συνθήκης. Όπως συνεφωνήθη στις 29 Οκτωβρίου 2004 κατά την υπογραφή της Συνθήκης για τη θέσπιση Συντάγματος της Ευρώπης, τα μέτρα αυτά δεν πρέπει να θίγουν το δικαίωμα των κρατών μελών να καθορίζουν τον όγκο των εισερχομένων υπηκόων τρίτων χωρών, προερχομένων από τρίτες χώρες, στο έδαφός τους με σκοπό την αναζήτηση μισθωτής εργασίας ή μη μισθωτής δραστηριότητας. |

Τροπολογία 5

Άρθρο 3α (νέο)

| Άρθρο 3α Οι παράγραφοι 1 και 2 του άρθρου 68 της Συνθήκης ΕΚ παύουν να ισχύουν από την ημερομηνία της έναρξης ισχύος της παρούσας απόφασης. |

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------